khistorydata/jeongjo-sjw-relations huggingface dataset:
정조 2년
傳于洪檢曰。都承旨入侍。左承旨右承旨同爲入侍。
정조 2년
又傳曰。應製居首弘文館副校理南鶴聞。豹皮笠耳掩一部賜給。之次右副承旨李養鼎。紙五卷筆五枝墨三笏賜給。之次兵曹參議李秉模。紙三卷筆五枝墨三笏賜給。之次左副承旨洪檢。紙三卷賜給。
정조 2년
洪檢。以禮曹言啓曰。卽接崇陵別檢所報。則今日辰時量。因上直守僕崔順江所告。卽爲奉審。則本陵丁字閣北神門塗紙割去。神御床紫的褥二件不在云。一時到付惠陵別檢所報內。今日辰時量。因上直守僕金重三所告。卽爲奉審。則本陵丁字閣北神門塗紙割去。神御床紫的褥不在云。事極萬萬驚駭。兩陵神御床紫的褥之新備改排。窓戶之改塗。令該曹卽爲擧行。當日入直官員及守僕等。俱有不謹守直之罪。亦令該府該曹處之。偸竊人。令左右捕廳。別樣跟捕。刻期捉得之意。竝以分付。何如。傳曰。允。官員守僕。當待決末處之。
정조 2년
李養鼎。以義禁府言啓曰。明日擧動時。各差備都事。當爲備員。全羅左水營出使都事金晩根。令該曹口傳相換。以爲分排之地。何如。傳曰。允。
정조 2년
吏曹口傳政事。禁府都事金晩根。司饔奉事曺羽振相換。
정조 2년
戊戌十月初六日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜聞聖體。若何。上曰。一樣矣。命讀公事。國榮讀奏。上曰。實錄編修官。以齋宿。昨旣入闕。不爲肅謝。今朝始肅拜。而承旨不爲察飭。殊涉未安。國榮曰。該房之不審大矣。上曰。金鍾厚旣往箕營。當戛過京城。旣已敦諭。可當歷入乎。國榮曰。恩敎旣是鄭重。其在義分。當爲造朝。而山林出處。固是自別。安望其幡然乎。上曰。昨日內人供億除減。幾近二萬兩。經用或可小補乎。國榮曰。當此經費匱竭之時。二萬兩之添補。誠不少矣。上曰。前以罷宮房田結二萬結。出給戶曹。一結所捧。幾爲二十餘兩。合而計之。二萬結所捧。爲四十六萬兩。經用所補若是夥然。而度支用道之艱乏。又復如前。予未知許多財物。消於何處。今者二萬兩之出給。似無有益。度支事誠爲可悶矣。國榮曰。昨今年度支用道。甚浩繁。故雖有加得。別無裕足矣。命退去。諸臣以次出。
정조 2년
戊戌十月初六日辰時。上御宣政殿月臺。親押入侍時。行都承旨洪國榮。行左承旨李鎭衡。右承旨尹冕東。左副承旨洪檢。右副承旨李養鼎。同副承旨金魯淳。記事官柳孟養。假注書李度謙。記事官李信祜鄭東浚。以次進伏訖。上命準祝。香室忠義進前準祝。上曰。禮房承旨讀準。可也。檢準祝訖。上曰。永寧殿祝文奉入乎。檢曰。奉入矣。又命檢讀準。準訖。忠義奉香盒進前。上曰。十四室香。盡封一盒耶。檢曰。然矣。上曰。一封香重。爲幾何。檢曰。一兩二錢重云矣。上曰。各封均乎。檢曰。均矣。親押訖。上御殿上。命承史進前。上曰。昨日應製。承旨二人參榜耶。國榮曰。然矣。上命魯淳書排律題。仍敎曰。依昨日例。承旨玉堂及兵曹入直堂郞。以二十韻製進。可也。上曰。左承旨爲試所承旨。申飭收券。可也。上還內。諸臣以次退出。
정조 2년
戊戌十月初六日申時。上御誠正閣。禮曹判書入侍時。禮曹判書金華鎭。行左承旨李鎭衡。假注書李度謙。記事官李信祜鄭東浚。以次進伏訖。上曰。禮判請對何事也。華鎭曰。崇陵別檢惠陵別檢報狀內。今日辰時量。因守僕所告。奉審丁字閣。則北神門塗紙割之。神御床紫的褥不在云。事極萬萬驚駭。故方呈草記。而先爲請對矣。上曰。聞甚驚駭。此必是陵卒輩。欲生事於陵官者也。華鎭曰。自古或有祭器偸竊之事。而今此兩陵之一時失褥。實是異事。此必是陵卒輩。欲故爲生事者也。上曰。一局之內。一時有此事。此不難知。若欲偸去。旣有祭器。何必取褥以去乎。華鎭曰。果如聖敎矣。上曰。陵官。誰也。華鎭曰。崇陵別檢朴載德。惠陵別檢鄭在信也。上曰。草記持入乎。華鎭曰。草記待令矣。上命鎭衡讀草記訖。上曰。自該曹。有奉審之例乎。華鎭曰。臣考前例。事係丁字閣者。無奉審之例矣。上曰。自該曹分付畿營。與捕廳。同爲譏捕。可也。華鎭曰。俄已出送計士。使之卽爲修改矣。上曰。今秋太廟展謁之時。只奉審第一室冊寶矣。明日展謁時。當奉審冊寶。本署提調及戶禮判。預爲待令。可也。展謁宗廟。奉審冊寶後。展謁永寧殿。奉審冊寶。而始爲省牲。則必致日晩。宗廟展謁時。奉審冊寶。仍行宗廟永寧殿省牲之禮。而展謁永寧殿。有古例耶。禮判詳問前例。明日以奏。可也。命退。諸臣以次退出。
정조 2년
戊戌十月初六日酉時。上御誠正閣。都承旨左右承旨同爲入侍時。行都承旨洪國榮。行左承旨李鎭衡。右承旨尹冕東。記事官柳孟養李信祜鄭東浚。以次進伏訖。上曰。兵曹添節目書來乎。冕東曰。姑未書來矣。上曰。應製收券幾何。鎭衡曰。只九張矣。上曰。白文幾張乎。鎭衡曰。三張矣。上曰。藝文提學考券。右承旨對讀。冕東讀一天。國榮曰。此文善作。當爲置選考矣。上曰。依。讀二天。國榮曰。別無可觀。當置落考矣。上曰。依。讀三天。國榮曰。此作最優。於一天可謂絶等矣。上曰。可批點句。逐句批點。可也。讀四天。國榮曰。別無可觀。當置落考矣。上曰。依。讀五天。國榮曰。此文亦不善作。置之落考矣。上曰。依。讀六天。國榮曰。此文。比三天文稍下。而多有批點句矣。上曰。隨其好句。批點。可也。讀七天。國榮曰。此文頗善作。置之選考矣。上曰。依。讀八天九天。國榮曰。此文皆無可觀。當置落考矣。上曰。依。國榮曰。選幾張乎。上曰。此亦勸課之意。文如善作。選四張。可也。仍命書等。國榮書三天文二下。六天文三上。一天文三中。七天文三下。命拆封。冕東次第讀奏。命退。諸臣以次出。
정조 2년
行都承旨洪國榮隨駕直。行左承旨李鎭衡隨駕直。右承旨尹冕東隨駕直。左副承旨洪檢隨駕直。右副承旨李養鼎隨駕直。同副承旨金魯淳隨駕直。注書柳孟養隨駕直一員未差。假注書李度謙隨駕直。事變假注書張至顯仕。
정조 2년
大駕詣宗廟。入齋室後。政院玉堂藥房口傳問安。答曰。知道。親臨省牲後。入小次後。政院玉堂藥房口傳問安。答曰。知道。上詣永寧殿奉審後。入齋室後。政院王堂藥房口傳問安。答曰。知道。王大妃殿惠慶宮。遣承旨問安。答曰。知道。
정조 2년
李養鼎啓曰。大司憲李𡊠疏批未下。執義兪彦鏶。掌令金鍾厚在外。掌令李昌漢。持平柳誼宋銓牌不進。今日以監察茶時之意。敢啓。傳曰。知道。
정조 2년
傳于李養鼎曰。都承旨入侍。
정조 2년
傳于洪檢曰。禮房承旨。與第七室大祝入侍。
정조 2년
以掌令李昌漢。持平柳誼宋銓等牌不進罷職傳旨。傳于洪檢曰。只推。
정조 2년
兪任柱在外。代以張至顯爲事變假注書。
정조 2년
傳于洪檢曰。宮闈令二人苟簡。自令以三人塡差。此後定式施行事。分付。
정조 2년
吏曹口傳政事。以金華鎭爲典牲提調。
정조 2년
傳于李養鼎曰。武藝別監挾輦軍槍劍軍攔後軍。駕前駕後。內吹兼內吹。宿衛所軍兵及禁衛營訓鍊都監御營廳龍虎營隨駕留陣軍兵。一倂饋粥事。分付。
정조 2년
戊戌十月初七日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。東兩陵褥席偸竊事。可謂變怪之事。國榮曰。莫重之地。偸去莫重之物。殊非尋常盜賊。今方譏捕。而其必捉。未可知矣。上曰。此必是陵軍輩。謀害陵官之事。此當易捉矣。國榮曰。近來人心。漸不如古。有此無前之變。來頭之慮。無所不至矣。上曰。三嚴爲之。侍衛承史詣閤。命退去。諸臣以次出。
정조 2년
戊戌十月初七日辰時。上詣宗廟。擧動入侍時。行都承旨洪國榮。行左承旨李鎭衡。右承旨尹冕東。左副承旨洪檢。右副承旨李養鼎。同副承旨金魯淳。記事官柳孟養。假注書李度謙。記事官李信祜鄭東浚。以次陪從。上具遠遊冠絳紗袍。乘輿。由仁和門出。上曰。終獻官先詣太廟。監捧祭物。諸執事亦爲先詣。祗迎於宗廟大門內。卽古例也。左相及諸執事。皆已先詣乎。檢問奏曰。皆已先詣云矣。上曰。展謁後奉審時。戶禮堂。本署都提調提調入侍。出駕前下敎上至敦化門外。降輿乘輦。至宗廟大門外。降輦秉輿。命兵曹判書李徽之曰。禁喧郞廳一人加定。禁喧各別申飭。可也。上入齋室。具冕服。自齋室西門。出詣宗廟東門外。行四拜禮。百官行禮。上曰。省牲節次。何以議定。禮曹判書金華鎭曰。展謁宗廟後。仍行省牲禮。而展謁永寧殿。有古例云矣。上曰。宗廟冊寶。盡爲奉審後省牲。則日勢不至太晩乎。左議政徐命善曰。冊寶盡爲奉審。則似致日晩矣。上曰。奉審後。當仍爲省器乎。問于守僕。可也。檢問奏曰。奉審後仍以冕服省器。古例然矣。上曰。宗廟奉審後。竝行宗廟永寧殿省牲禮。都提調知悉待令。可也。上入宗廟殿內。奉審訖。命都提調戶禮判入侍。賤臣傳命偕入。上曰。廟司一人。又爲入侍。守僕一人。亦爲待令。上奉審第二室太宗大王癸亥加上諡玉冊金寶。元敬王后金寶。袱不渝色。故不爲改備。奉審第三室世宗大王金寶。昭獻王后金寶。袱不渝色。故不爲改備。上曰。廟司一人。又爲入侍。奉審第四室世祖大王金寶玉寶。貞熹王后玉寶二金寶二。袱不渝色。故不爲改備。奉審冊寶訖。仍詣樽所省器。省器訖。上曰。當省牲。亞獻官以下諸執事。使之整齊以待。上入小次。具遠遊冠絳紗袍。詣省牲位。上曰。終獻官視明水乎。檢曰。亞獻官視之矣。上曰。祝史親爲擧鼎之意。申飭。可也。命書傳敎曰。太廟有擧行事。在外本署提調改差。命書傳敎曰。都承旨洪國榮爲宗廟提調。仍卽同爲入侍擧行。行省牲禮。上曰。牛牲何不肥澤也。命善曰。似欠肥澤矣。上曰。預差牛待令幾首乎。典牲主簿金宗勳奏曰。預差牛一首待令矣。上曰。預差。豈可只以一首待令乎。看品之禮堂。誰也。國榮曰。禮曹參判徐有慶也。命書傳敎曰。在外典牲提調改差。以隨駕卿宰中。卽爲口傳差出。此後親享犧牲看品之時。提調有故。自禮曹草記變通事。定式施行。命書傳敎曰。昨日犧牲看品禮曹當該堂上罷職。領議政金尙喆曰。以犧牲之不善看品。當該禮堂。旣已被罪。本署堂郞。亦不可異同。竝罷職。何如。上曰。依爲之。郞廳。事過後拿處。可也。出擧條犧牲尺量。告腯告充如儀。上曰。大祝。以次牽牲。可也。上曰。永寧殿祭官諸執事。皆待令乎。檢曰。未及待令矣。上曰。使之卽爲待令。可也。行永寧殿省牲禮。犧牲尺量。告腯告充如儀。吏曹參議李義翊。呈典牲提調望單子。上落點訖。上曰。本署在城外提調。帶本兵之任。似難往來城外耶。國榮曰。本署雖在城外。異於私出入。往來似不妨矣。徽之曰。雖異私出入。終涉難便矣。上入小次。具冕服。詣永寧殿東門外。行四拜禮。百官行禮。上入殿內。奉審訖。命都提調。戶禮判入侍。賤臣傳命偕入。上曰。殿司入侍。上奉審第二室翼祖大王金寶。袱不渝色。故不爲改備。奉審眞淑王后金寶。袱不渝色。故不爲改備。奉審訖。仍詣樽所省器。省器訖。上還詣齋室。諸臣退侍齋室門外。
정조 2년
戊戌十月初七日初更三點。上御太廟齋室。第七室大祝入侍時。大祝李謙彬。左副承旨洪檢。假注書李度謙。記事官李信祜鄭東浚。以次進伏訖。上命大祝進前。謙彬進伏。上曰。取見本署所藏儀軌。則第七室題主。不書有明贈諡四字。尊號書於諡號之間。仁祖朝。有大臣禮堂之草記。亦有先正之議。未知伊時。果何以稟處。此是莫重之事。汝於奉出時。詳爲奉審以奏也。謙彬承命先退。上曰。承旨往樂工廳。點考樂工。而衣服精潔與否。亦爲申飭後。使司謁以奏。可也。命退。諸臣退出。
정조 2년
行都承旨洪國榮藥院直。行左承旨李鎭衡坐。右承旨尹冕東坐直。左副承旨洪檢坐。右副承旨李養鼎坐。同副承旨金魯淳坐直。注書柳孟養藥院直一員未差。假注書李度謙仕直。事變假注書張至顯仕。
정조 2년
金魯淳啓曰。合辭方張之時。憲府無詣臺之員。諫院諸臺。以侍臣旣入闕中。不爲傳啓。仍卽出去。事甚未安。兩司除在外疏批未下外。未肅拜呈告人員。竝卽牌招。何如。傳曰。允。
정조 2년
傳于尹冕東曰。明日藥房翌日問安。勿爲之。
정조 2년
以十一日文臣殿講。取稟。傳于金魯淳曰。秋孟朔專經殿講。旣以日熱。不爲設行。今番則依例擧行。而漢學尙未試講。以漢學文臣殿講爲之。且於秋仲朔製述。亦以陵幸。雖命待下敎。而連値多事。迄不爲之。殿講日。以吏文製述試取。以此。分付。
정조 2년
以黃海監司徐有寧狀啓。松禾殿牌變怪。惶恐待罪事。傳于李養鼎曰。勿待罪事。回諭。
정조 2년
金魯淳。以司饔院官員。以監膳提調意啓曰。頃以全羅道十月朔物膳中石榴腐傷。還爲出給。萬萬惶恐。待罪之際。全羅監司鄭元始。聞此驚惶。石榴一百箇。改備封進。今方來到。捧入之意。惶恐。敢啓。傳曰。知道。
정조 2년
尹冕東。以宿衛所言啓曰。依傳敎。本所所管軍兵等處。設粥分饋事。分付各該營。使之擧行之意。敢啓。傳曰。知道。
정조 2년
又以訓鍊都監言啓曰。本營一局別將李慶會。身病甚重。勢難察任。改差。何如。傳曰。允。
정조 2년
又以兵曹言啓曰。因本曹草記。該所部將。過齋後決棍事。命下矣。當該東所部將金尙瑜。決棍十度之意。敢啓。傳曰。知道。
정조 2년
事變假注書朴奎淳書啓。臣敬奉聖敎。馳往傳諭于京畿水原東北面萬義村漢城府左尹宋德相所住處。則以爲臣病淹三夏。逢秋未蘇。値此寒節。一倍凌兢。兼且瘡癤遍身。坐臥須人。日夕呻痛。萬念灰冷。丐免一事。亦未自力。方俟逋慢之誅矣。不意近侍遠臨。傳宣聖諭。一札累十行。丁寧懇至。逈出常例。顧臣情病難强之狀。前後章牘。殫悉無餘。而猶未蒙聖明之矜諒。乃有此曠絶之恩諭。惶懼隕越。覓死無路。至於偕來之命。尤是格外。驚悚之極。益不知攸措。以臣無似。濫叨異渥。荐至於此。豈不思一進天門。罄盡微衷。而目下筋力。萬無蠢動之勢。末由自遂。尤增死罪。臣精神昏胘。語失倫脊。數日之間。或有少勝之時。謹當冒陳一疏。仰暴危悃云矣。臣旣承。偕來之命。姑爲仍留之意。馳啓。踏啓字。
정조 2년
戊戌十月初八日辰時。上御誠正閣。都承旨入侍時。行都承旨洪國榮。記事官柳孟養金勉柱鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。左尹執義。皆無上來之意。企待之餘。甚爲悵然。國榮曰。山林出處自別。恩敎雖隆重。似不當容易造朝矣。上曰。箕伯。何日辭陛云乎。國榮曰。連有促敎。故明日爲之云矣。上曰。卽見嶺伯分等狀啓。則比他道尤甚。許多蒼生。何以救濟。良可憂歎。國榮曰。如干嶺穀。已盡於兩年賙賑。今無餘者。廟堂之臣。雖百計思量。實無可爲之道。誠爲切悶矣。上曰。陵上褥席偸去人。捉得乎。國榮曰。姑未捉得云矣。命退去。諸臣以次出。
정조 2년
戊戌十月初八日四更一點。上親祭宗廟冬享入侍時。行都承旨洪國榮。行左承旨李鎭衡。右承旨尹冕東。左副承旨洪檢。右副承旨李養鼎。同副承旨金魯淳。記事官柳孟養。假注書李度謙。記事官李信祜鄭東浚。以次侍立。上具冕服。自齋室而門。出詣東門外。禮儀使金華鎭跪啓請執圭。國榮進圭。上執圭。上詣板位。華鎭跪啓請行事。樂作八成。上四拜。百官行禮。上曰。分付挾輦軍。南神門祭官出入時使之開路。可也。樂九成。樂止。上詣盥洗位。養鼎承水。魯淳進巾。上搢圭。盥洗訖。執圭。上升自阼階。詣第一室尊所。西向立。樂作。執尊擧羃進幣。瓚爵官洪樂性酌鬱鬯。養鼎以瓚受鬱鬯。上詣神位前。北向跪。搢圭。養鼎奉香盒。魯淳奉香爐跪進。上三上香。樂性奉瓚跪進。上執瓚祼地訖。以瓚授奠幣瓚爵官李義翊。樂性奉幣跪進。上執幣獻幣。以幣授義翊。奠于案。上執圭。俯伏興。平身出戶。次詣各室上香。祼鬯奠幣竝如儀。樂止。上降自阼。階復位。祝史燔肝膋。樂作。進饌。捧俎官捧俎。薦俎官薦俎。樂止。大祝燔蕭黍稷。上升自阼階。詣第一室尊所。西向立。樂作。執尊擧羃。樂性酌醴齊。養鼎魯淳以爵受酒。上詣神位前。北向跪。搢圭。樂性奉爵跪進。上執爵獻爵。以爵授義翊。奠于神位前。樂性奉副爵跪進。上執爵獻爵。以爵授義翊。奠于神位前。上執圭。俯伏興少退跪。樂止。大祝讀祝文訖。樂作。上俯伏興。平身出戶。次詣各室酌獻。竝如儀訖。上降自阼階復位。華鎭啓請入小次。上不許。領議政金尙喆等曰。先王朝親祭時。初獻後則入小次。當此冬節。徹夜露立。誠爲悶迫矣。上曰。卿等旣以先王朝舊例爲言。予何可不從乎。上入阼階東小次。諸臣以次進伏。上曰。每於大享時。初獻後則恐有誠意懈弛之慮。實爲未安矣。獻酌之爲第幾室。使守僕。次次來告。可也。上曰。今夜日氣。不至甚寒。雖衣薄之人。無受傷之慮耶。國榮曰。雖如此之夜。若所着過薄。腸虛最甚之人。則亦豈不受傷乎。上曰。享禮畢後。天色雖未明。卽爲還宮。則亦爲軫念軍兵之道矣。國榮曰。然矣。尙喆亞獻。左議政徐命善終獻訖。上詣板位。仍詣飮福位。飮福訖。上降復位四拜。百官行禮。大祝撤籩豆。樂作。上四拜。百官行禮。樂止。上詣望燎位。望燎訖。華鎭啓禮畢。上出廟門。還齋室。命諸司預備。上具遠遊冠絳紗袍。由齋室南門出。乘輿至大門外。乘輦還宮。上命宣傳官五人。傳標信于各營。大駕入敦化門後。使之卽爲解嚴。亦爲勞問軍兵之意。分付各營大將。宣傳官等承命傳敎於各營後。還納標信奏曰。各營軍兵。無受傷者云矣。上至協陽門外降輦。乘輿還內。諸臣退出。
정조 2년
行都承旨洪國榮藥院直。行左承旨李鎭衡坐。右承旨尹冕東坐。左副承旨洪檢坐。右副承旨李養鼎坐直。同副承旨金魯淳坐直。注書柳孟養藥院直一員未差。假注書李度謙仕直。事變假注書張至顯仕。
정조 2년
洪檢啓曰。大司憲李𡊠疏批未下。執義兪彦鏶。掌令金鍾厚在外。掌令李昌漢未肅拜。持平柳誼宋銓牌不進。今日以監察茶時之意。敢啓。傳曰。知道。
정조 2년
李鎭衡啓曰。假注書李度謙身病猝重。勢難察任。今姑改差。何如。傳曰。允。
정조 2년
傳于洪檢曰。右議政入侍。
정조 2년
以掌令李昌漢。持平柳誼。司諫沈命德。獻納金東淵。正言安廷玹韓晩裕等牌不進罷職傳旨。傳于李養鼎曰。只推。
정조 2년
以持平宋銓牌不進罷職傳旨。傳于李養鼎曰。只推。
정조 2년
李養鼎啓曰。明日次對。憲府無進參之員。除在外疏批未下外。未肅拜呈告人員。竝待開門牌招。以爲推移入侍之地。何如。傳曰。允。
정조 2년
戊戌十月初九日巳時。上御熙政堂。右議政入侍時。右議政鄭弘淳。左副承旨洪檢。假注書李度謙。記事官李信祜鄭東浚。以次進伏訖。上命右相進前。弘淳進伏。弘淳曰。小臣特蒙恩暇。今將省掃。感幸已極。而澆奠床備給之命。又出分外。尤不勝榮感矣。上曰。此是例也。何感之有。何日卿當還朝耶。弘淳曰。望後當還來矣。上曰。寒程善往來也。仍命弘淳先退。上曰。漢學應講及吏文製述。當爲幾人耶。擧案申飭。明日內盡爲捧入。可也。檢曰。連爲申飭。而使五部捧甘。故未免遲滯。擧案之數。姑未詳知矣。命退。諸臣退出。
정조 2년
行都承旨洪國榮藥院直。行左承旨鄭民始坐直。右承旨蔡弘履坐直。左副承旨徐有防坐。右副承旨申應顯坐。同副承旨李在學坐。注書柳孟養藥院直一員未差。假注書李度謙仕直。事變假注書張至顯仕。
정조 2년
尹冕東啓曰。大司憲李𡊠疏批未下。執義兪彦鏶。掌令金鍾厚在外。掌令李昌漢。持平柳誼宋銓牌不進。今日以監察茶時之意。敢啓。傳曰。知道。
정조 2년
傳于尹冕東曰。大臣備局堂上引見。
정조 2년
承旨前望單子入之。以蔡弘履申應顯李在學爲承旨。
정조 2년
傳于鄭民始曰。平安監司入侍。
정조 2년
有政。吏批。判書洪樂純在外。參判未差。參議李義翊進。左副承旨徐有防進。吏批啓曰。判書洪樂純在外。參判未差。小臣獨政未安。何以爲之。敢稟。傳曰。只出緊任。以李度默爲副修撰。沈頤之爲禮曹參判。洪國榮鄭民始爲尙衣提調。洪樂純爲觀象監提調。具允明爲內贍提調。李徽之爲司僕提調。金華鎭爲繕工提調。洪樂命爲掌苑提調。吳載純爲司譯提調。兼春秋單金健修。
정조 2년
兵批。行判書李徽之進。參判徐有隣未肅拜。參議李秉模入直進。參知宋煥喆病。左副承旨徐有防進。以黃景源爲知事。朴文浹爲忠壯將。李翼鉉爲都摠都事。金海柱爲全羅兵使。柳鎭說爲洪忠水使。於汀灘權管單金世禧。副護軍吳載熙田文顯。
정조 2년
傳于徐有防曰。明日當由仁和門出宮。挾輦軍勿爲待令。
정조 2년
李度謙改差。代以李百亨爲假注書。
정조 2년
以掌令李昌漢。持平柳誼宋銓牌不進罷職傳旨。傳于徐有防曰。只推。
정조 2년
鄭民始啓曰。今此試官望中。時無職名人員。令該曹口傳付軍職。何如。傳曰。允。
정조 2년
又啓曰。明日肇慶廟璿源殿傳香禮房承旨。當爲齋宿。右承旨蔡弘履。纔已申退。卽爲牌招。何如。傳曰。允。
정조 2년
徐有防。以吏曹言啓曰。禮曹佐郞韓用龜呈狀內。身病甚重。勢難察任云。依例改差。何如。傳曰。允。
정조 2년
又以承文院官員。以都提調意啓曰。問安使齎去起居表。及方物知道事。北京禮部咨文。纔已出來矣。謝恩使旣發之後。咨文來到。則回咨之追付。前例皆然。此回咨。依例撰出。定禁軍騎撥。罔夜下送于使行所到處。以爲齎去之地。何如。傳曰。允。
정조 2년
又以兵曹言啓曰。今十月十一日武臣賓聽武經講書日次。而親臨漢學文臣殿講相値。不得爲之之意。敢啓。傳曰。知道。
정조 2년
敎平安監司金鍾秀書。王若曰。西京地重。方岳望尊。必得如范老子胸藏甲兵。可以彈壓重鎭。必得如冠平仲才合鎖鑰。可以保釐大藩。眷言班聯。無出卿右。惟卿志操磊落。才猷敏詳。襟懷坦乎若大途。而濟之以縝密。識慮炯然如明鏡。而守之以簡貞。經術文章。特其餘事。公淸孝友。得之家傳。劈破忠逆源頭。手藉明義一部。超脫名利關外。脚踏實地九分。逮余初元。最被簡拔。自緋玉而擢至卿秩。足想風雲之契隆。由畿臬而進長本兵。蓋緣柱石之望重。屬時內謐。念彼西維。塞塵不驚。久疎桑土之備禦。邊籌多暇。或狃浿水之繁華。海戍關防。可憂之事非一。江稏灣貨。爲弊之端無窮。駔駃華而風俗不淳。田畝荒而租稅何出。公私俱病。莫若近年。撫禦孔艱。倍甚諸路。顧在得人之如何耳。今將捨卿而誰可乎。玆授卿以平安道觀察使兼兵馬水軍節度使都巡察使管餉使平壤府尹。卿其勉竭良猷。祗服寵命。裘帶整暇。詎忽乎千里折衝。履屐精當。宜先乎一心蘇弊。裁斷詳練。一如沁畿營莅民之時。黜陟嚴明。試以東西銓秉公之手。毋或過猛。濟以寬裕。毋徒尙文。奮厥武衛。凡厥裁稟。自有典章。鶴縣之遺愛尙留。宜推惠於一道。鵷班之淸儀乍阻。悵無人於九卿。奚徒簡寄之在心。抑亦便養之遂願。於戲。進思盡忠。退思盡孝。子職臣職之克修。國耳忘身。公耳忘私。邊憂民憂之專畀。故玆敎示。想宜知悉。知製敎洪明浩製進
정조 2년
戊戌十月初十日午時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。吏判。何時當入來乎。國榮曰。念後似當還朝矣。上曰。臺諫牌不進傳旨。以竝只推書出。此前所未有之事。政院擧行。何如是矇矓也。國榮曰。該房似未及照察而然矣。上曰。湖西嶺南請災。甚是夥然。廟堂當依此許施乎。國榮曰。當此無前大歉之歲。道臣所報。必十分詳實。固當依其數許施矣。若或減數許給。則非但不信監司。如此災年。白徵亦甚可矜矣。上曰。卿言是矣。國榮曰。軍保米以錢代納之請。此不可許之事矣。上曰。何故而然也。國榮曰。以錢代捧。雖爲除民弊之道。軍門放料。若以錢代給。則三軍之仰哺者。不無呼冤之弊。此難變通矣。上曰。事勢似然矣。命退去。諸臣以次出。
정조 2년
戊戌十月初十日未時。上御誠正閣。平安監司入侍時。平安監司金鍾秀。行左承旨鄭民始。假注書李度謙。記事官李信祜鄭東浚。以次進伏訖。上命箕伯進前。鍾秀進伏。上曰。卿之此行。雖得便養。予心則悵然。有異於卿之在沁都時矣。朝廷之上。倚任之如卿者。亦不多。非但悵然而已。鍾秀曰。小臣偏蒙聖恩。猥叨藩任。而當此辭陛之日。犬馬戀主之忱。竊不勝耿耿矣。上曰。卿母今在何處。鍾秀曰。在敦義門外寓舍矣。上曰。卿行與掌令。當相會於何處耶。鍾秀曰。臣兄之行。不敢戛過城外。渡江後由大峴。出弘濟院路矣。上曰。古人臨別。贈之以言。予於卿行。欲以文字贈之。而未及爲之。適得一詩。卿其書之。仍諭御製詩曰。送卿懷緖政難裁。奉檄知應穩往廻。遠色廉財存素戒。江山雖好惜深杯。鍾秀書訖。上命讀之。鍾秀讀訖。民始曰。聖意誠至當矣。臣等於私席。亦以節飮爲戒。而宸章之勉戒如此。想必奉承矣。鍾秀曰。臣以無似。眷遇已過。而咫尺前席。獲奉宸章。實爲曠世之異數。惶恐感激。不知所達矣。上曰。關西民事。旣得委畀。予可無憂矣。鍾秀曰。災年恤民之政。前道臣想已區劃。臣當仰體宵旰軫念之憂。爲懷保之道。而記簿虛錄。最爲可悶。名存實無者。殆爲十分之九。此是年久流來之弊。非一朝一夕之故也。臣下去後。當收捧其無面。而指徵無處者。當啓聞矣。民始曰。重臣對臣等。亦以任怨收捧爲言矣。鍾秀曰。以白木事言之。元數爲一萬五千同。而所存僅爲三千同。三千同內可用者。亦不過四百同云矣。民始曰。八道記簿。無處不然。雖難盡爲釐弊。關西之一番査捧。亦可爲懲勵之道矣。鍾秀曰。國家之所恃。專係於財用。不可不軫念處也。上曰。登極以後。省減冗費。給於戶曹者甚多。而不知其有效矣。民始曰。用度之推移。自有其效矣。鍾秀曰。日前除減移屬宮人所供者。亦出於節用之聖意。節用然後。方可爲蓄財之道矣。伏願益加留意焉。上曰。卿以家傳之學。必尙文治。而關西則乃尙武之地。非尙文之地也。鍾秀曰。以向者李命植所奏觀之。果如聖敎矣。上曰。今日發程耶。鍾秀曰。今日出宿城外。明當早發矣。上命鍾秀進前曰。當握手以別矣。鍾秀踧踖不敢進。上曰。卿不必難安也。鍾秀進伏。上執鍾秀手曰。善爲下往也。鍾秀退伏曰。聖眷迥出常格。小臣惶懍之極。罔知攸措矣。命賜弓矢藥物。上曰。藥則爲卿老親而賜矣。仍命宣醞。上曰。俄有戒酒之詩。而今乃勸酒。予意非使卿止飮。卽戒以節飮者也。命鍾秀先退。命書傳敎曰。大臣旣出擧條。且言端旣發於公堂。免貢之多。至於此甚。其在道理。極可未安。雖以簠簋之義。不欲索言。尙衣提調洪樂性。姑先遞差。命書傳敎曰。提調多窠。今日政差出。命退。諸臣退出。
정조 2년
行都承旨洪國榮藥院直。行左承旨鄭民始坐。右承旨蔡弘履坐。左副承旨徐有防坐。右副承旨李在學坐直。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
徐有防啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 2년
鄭民始。以都摠府言啓曰。今日入直宣傳官武兼及有廳軍士。當爲中日習射。而親臨漢學文臣殿講。吏文製述相値。不得爲之之意。敢啓。傳曰。知道。
정조 2년
徐有防啓曰。大司憲李𡊠疏批未下。執義兪彦鏶。掌令金鍾厚在外。李昌漢未肅拜。持平柳誼宋銓呈辭。以監察茶時之意。敢啓。傳曰。知道。
정조 2년
傳于蔡弘履曰。持試券詣閤。
정조 2년
以掌令李昌漢。持平柳誼宋銓。獻納金東淵。正言安廷玹韓晩裕等牌不進罷職傳旨。傳于尹塾曰。只推。
정조 2년
以吏文製述入庭不作人禁推傳旨。傳于尹塾曰。明經人分揀。
정조 2년
蔡弘履。以弘文館言啓曰。本館上番校理臣李泰永。以實錄廳郞廳。今日晝仕出去。而每每草記。事涉煩瀆。此後則除草記往來之意。敢啓。傳曰。知道。
정조 2년
徐有防。以刑曹言啓曰。捕盜廳移來罪人逆宦應澤奴惠同。嚴刑一次後。全羅道珍島郡金甲島爲奴。卽爲押送之意。敢啓。傳曰。知道。
정조 2년
司諫沈命德啓曰。臣昏謬生疎。本不合於淸朝耳目之任。而懲討義重。冒没詣臺。起過殿門之外。不覺行步之或遲。頭上所着。亦未及脫去。致有承宣之請推。臣之憒憒錯誤。不能審愼之罪。無所逃矣。其何敢一刻晏然於臺次乎。請命遞斥臣職。答曰。所失大矣。爾則罷職。
정조 2년
戊戌十月十一日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日箕伯所賜吟詠。見之乎。國榮曰。伏見而可謂曠絶之恩數矣。上曰。若體此意。殫誠爲之。則關西一隅。庶可忘憂矣。國榮曰。此人性本剛嚴。且能廉白。必善爲之矣。上曰。講擧子幾何。國榮曰。十七員矣。上曰。吏文擧子幾何。國榮曰。三十九員矣。命退去。諸臣以次出。
정조 2년
戊戌十月十一日辰時。上詣仁政殿。親臨吏文製述漢學殿講入侍時。行都承旨洪國榮。行左承旨鄭民始。右承旨蔡弘履。左副承旨徐有防。右副承旨申應顯。同副承旨李在學。記事官柳孟養。假注書李百亨。記事官李信祜鄭東浚。以次侍立訖。上具翼善冠袞龍袍。乘輿出仁和門。詣仁政殿。仍殿座。上曰。諸試官亦令入侍。諸試官及擧子入庭。四拜訖。製述試官領敦寧鄭存謙。行判中樞府事徐命膺。行都承旨洪國榮。吏曹參議李義翊。戶曹參議朴師訥。行副司直尹師國李鎭恒。殿講試官領議政金尙喆。兼漢城府判尹蔡濟恭。刑曹參判徐浩修。行副司直吳載紹申景濬鄭述祚。工曹參議李壽鳳。以次進伏訖。尙喆存謙曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。應講人員幾何。弘履曰。十七人矣。上曰。製述人員幾何。存謙曰。三十九人矣。弘履曰。文臣製述入格及入庭不作不進者。各有賞罰。已定規例。而至於吏文製述漢學殿講。元無賞罰磨鍊。一依文臣製述例。永爲定式施行則好矣。上曰。可也。上曰。擧案冊入之。上曰。東西庭數十人。何難定坐。而如是紛雜。甚不成說。使之斯速定坐。命書表文題。懸出後。上曰。殿講始之。抽籖。以老乞大十張內爲之。上曰。門閉題出之後。書吏任意出入。殊極駭然。禁喧郞廳及禁亂官。一倂拿處。試所承旨申應顯罷職。出榻敎上曰。行副司直尹塾。承旨除授。新除授承旨牌招事。榻前定奪上曰。牌去來催促。尙喆曰。方當秋時。惠廳公務擧行者甚多。提調出代間。禁將使之兼察。何如。上曰。好矣。國榮進曰。大臣旣奏姑察之意。小臣因此。仰達矣。臣方當一國重務。又多所兼提調。以臣一身。實無堪承之路。尙衣提調。臣不敢辭免。其他提調。若蒙減下則好矣。尙喆曰。此則徐議之似好耳。上曰。然矣。有防曰。詣臺臺臣。戛過殿座之前路。而不爲趨蹌。兼着揮項。事體所在。誠極駭然。身爲執法之官。所失比他尤大。從重推考。何如。上曰。依爲之。出擧條詣臺臺臣。從重推考事。榻前定奪漢學殿講畢。上乘輿還內。諸臣以次退出。
정조 2년
戊戌十月十一日申時。上御熙政堂。吏文製述科次入侍時。試官領敦寧鄭存謙。判中樞府事徐命膺。行都承旨洪國榮。吏曹參議李義翊。戶曹參議朴師訥。行副司直尹師國李鎭恒。右承旨蔡弘履。假注書李百亨。記事官李信祜鄭東浚。以次進伏訖。上曰。試官持試券。進前考之。國榮曰。今番試券。半爲頭詞。以科規製呈者亦居半。何以取之乎。上曰。前年已有下敎。而不具格式如此。實爲駭然。今番猶屬令前。姑置。而違格者推考。此後則一依格式。無使違誤之意。各別申飭。仍命諸試官以次進讀合考。取朴長燮南鶴聞朴祐源等三人。國榮曰。出表矣。實才豈可逃乎。上曰。非偶然矣。上曰。今番入庭不作。衆所共知。實病外。一倂捧禁推傳旨。上命退。諸臣以次退出。
정조 2년
行都承旨洪國榮藥院直。行左承旨鄭民始坐。右承旨蔡弘履坐。左副承旨徐有防坐直。右副承旨李在學坐直。同副承旨尹塾坐。注書柳孟養藥院直一員未差。假注書李百亨仕直。事變假注書張至顯仕。
정조 2년
又啓曰。大司憲李𡊠疏批未下。執義兪彦鏶。掌令金鍾厚在外。掌令李昌漢牌不進。持平柳誼宋銓牌不進。以監察茶時之意。敢啓。傳曰。知道。
정조 2년
傳于蔡弘履曰。左承旨入侍。
정조 2년
以副司直洪樂彬掃墳呈辭。傳于鄭民始曰。給由贈判書貞敬夫人墓省掃時。澆奠床備給。
정조 2년
傳于李在學曰。嘉禮後應行之事。尙今闕焉。贈判書墓夫人墓。遣承旨致祭。該房知悉。
정조 2년
鄭民始啓曰。臣依定式。今日進詣仁政殿月臺。入直禁軍等軍裝服色點考後。仍以傳敎內辭意勞問。則皆以爲好在云。至於軍裝。自兵曹措給者。而戰笠擧皆傷弊。筒介亦皆破傷。而多以繩索連結。矢羽間間破落。鞭棍馬鞭。又皆凋弊。全數執頉。軍服則禁軍之自備者。而弊垢執頉。亦至於數十人之多。申飭該曹之意。敢啓。傳曰。知道。
정조 2년
傳于徐有防曰。旣施法勘。何必捧供。昨日殿講不通人員。倂付過放送。
정조 2년
又傳于曰。罰已施矣。時囚罪人林錫喆李德熙倂分揀放送。
정조 2년
以掌令李昌漢。持平柳誼宋銓。獻納金東淵。正言安廷玹韓晩裕牌不進罷職傳旨。傳于徐有防曰。只推。
정조 2년
傳于李在學曰。坐直承旨入侍。
정조 2년
傳于徐有防曰。別監李盛春。以微細之事。自內捉待矣。今方逃走。便同亡命。卽令刑曹。捉囚後以聞。
정조 2년
徐有防。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 2년
又以兵曹言啓曰。依傳敎。閑散堂上軍官七人。內廳薦二人。敎鍊官相換一人外。金喆勳申碩徵金宗孝李洸等四人。一倂汰去。今日不爲待令。事知敎鍊官金義淳。嚴棍十五度。戎器監董敎鍊官李宗恒。爲先汰去。而以唐毒疫。方在危境。待其差病。從重決棍之意。敢啓。傳曰。知道。初下傳敎。旣已首提左相之奏。更有區別之敎矣。閑散査汰中。昨夏以前差下者。姑從令前勿論。
정조 2년
又以兵曹言啓曰。依傳敎。今日不爲待令事知堂上軍官方處寬王道平朴泰俊林春興等。各嚴棍十五度。而事知二字。臣誤認以事知執事。不卽擧行。惶恐待罪之意。敢啓。傳曰。兵判。初不見下敎而有是事乎。笞杖猶不可濫。況嚴棍乎。今此受棍者。皆是傳敎之外。何其率爾之甚歟。當該兵判。爲先越俸三等。朝者傳敎。更爲詳見。可也。無罪而受棍者。其令龍虎營救療。
정조 2년
又以禁衛營言啓曰。本營二番騎士將具純。方帶軍職。以番次之苟艱。屢度控籲。改差。何如。傳曰。允。
정조 2년
又以禁衛營言啓曰。本營千摠金廷遇。身病猝重。勢難察任。改差。何如。傳曰。允。
정조 2년
李在學。以吏曹言啓曰。新除授莊陵參奉崔興遠。除拜後過限未肅拜。依例改差。何如。傳曰。允。
정조 2년
又以吏曹言啓曰。新除授禧陵參奉南龍萬。催促上來事。依傳敎申飭該道矣。卽接慶尙監司李在簡移文內。依關辭催程發送。而到中路。身病猝發。累日治療。終不見效。無路作行云。禧陵參奉南龍萬。身病旣如是。則不可等待其差歇。依例改差。何如。傳曰。允。
정조 2년
徐有防。以刑曹言啓曰。別監李盛春。卽令刑曹。捉囚以聞事。命下矣。依傳敎罪人李盛春。爲先嚴囚之意。敢啓。傳曰。知道。
정조 2년
大司憲李𡊠疏曰。伏以。噫嘻痛矣。亂臣賊子。終古何限。而豈有若鄭妻龜柱之窮凶極逆者哉。其千罪萬惡。已悉於合啓之辭。諸臣之疏。今不必更事臚列。而數年以來。變怪層生。亂賊益肆。一轉而爲範能之變。再轉而爲量翼𨩌之凶。國勢之岌嶪。人心之憂危。愈往愈甚。究其諸逆之根柢窩窟。則莫非此兩賊之前後煽亂。內外逞凶。有若伏火之潛燃。惡草之滋蔓。以致萬古所無之逆變。此所以大夫國人之沬血齊憤。誓不與共戴一天者也。合辭仰籲。凡幾年矣。伏閤爭執。凡幾遭矣。而一味靳持。天聽愈邈。畢竟處分。止於近島薄竄。拿鞫賜死之命。纔下旋寢。是豈懲亂賊杜禍源之道耶。由是君綱日解。王章日紊。伏惟殿下。睿學高明。英斷斯爀。凡於義理關頭。毫分縷柝。無所礙滯。而何獨於此事。濡忍不決。乃至於此耶。殿下歷觀前史。豈有元惡大憝。若此兩賊者。而一向偃息。尙逭邦刑者哉。殿下每以靳允意在四字。爲例答之批。聖意所在。臣不敢仰揣。若以追先王之心。體慈殿之意。不忍置之於法。此有大不然者。鄭妻罔赦之罪。若早著於先大王朝則必不以私愛掩公義。龜柱叵測之凶。若仰告慈殿。明正典刑。則慈聖。亦必不以私恩。撓國法也。此所以體先王之心也。彰慈聖之德也。此箇義理。可謂質古聖而無疑。俟百世而不惑者也。噫。彼賊之屛處城外。禍心未戢。假息島中。餘焰尙熾。凶變駭機。先後迭發。今若一日二日。常憲不加。則又未知何樣禍亂。闖發於何地也。言念及此。不覺毛骨俱竦。臣雖無似。亦有秉彝之性。目見凶逆橫肆。王綱不振。罔非禍根未拔。亂本未塞之由也。臣嘗憂憤弸中。不欲與賊俱生者久矣。及叨見識。懲討之義。有倍于常。日前賓對之時。略陳所懷。冀賜兪音。而誠未有格。言不見槪。未蒙允許之敎。遽承姑退之命。方欲復申前請。不得請不敢止矣。時日已晏。筳席遽撤。不得不隨衆退出。而耿耿愚衷。誠不能自已。玆將前席未畢之說。復此仰陳。伏乞聖明。夬揮乾斷。鄭妻龜柱。亟施誅討之典。以洩神人之憤。以防亂逆之本焉。噫嘻。志恒之罪。可勝誅哉。陰結宦寺。潛伺動靜。譸張凶言。誑惑遐氓。凶謀逆節。明白綻露。而忍杖徑斃。未施當律。此是失刑之大者。其凶孽之屬。不可一刻置之於輦轂之下。亟允臺請。志恒應坐諸人。一竝絶島散配。斷不可已也。年前賊翼之疏。萬萬凶悖。無君之心。誣上之語。彰露無餘。苟有血氣之倫者。固當明目張膽。聲罪致討之不暇。而旣發之啓。肆然遽停。物情大該。久而益激。決不可置而勿論。臣謂其時停啓臺臣。指名現告。亟施竄配之典宜矣。答曰。省疏具悉。討逆事。已諭於前後臺臣之批。末端事。竄配則似或過矣。姑先削版。可也。卿其勿辭察職。
정조 2년
戊戌十月十二日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。惠廳文書。其已裁決乎。國榮曰。自今日見之矣。上曰。文書。何如。國榮曰。頗煩多矣。上曰。昨日臺諫。着揮項。偃過於殿座處所。揆以紀綱。極涉駭然矣。國榮曰。然矣。其在執法之地。失着大矣。上曰。臺臣之損體如此。而何以矜式朝廷乎。良可慨然。國榮曰。昨以惠廳公事之實難替當仰達。而本廳文書。極其浩煩。如不專意看檢。則公貨去來之際。或不無疎漏之慮。臣之所帶。提調中緊且劇者。得遞然後。可以堪當此任矣。上曰。卿之所帶提調。俱皆閑司。不必請遞矣。國榮曰。至於長興庫提調。可謂劇務矣。上曰。惠廳一堂上。非久當出。姑勿控辭好矣。命退去。諸臣以次出。
정조 2년
戊戌十月十二日巳時。上御誠正閣。左承旨入侍時。左承旨鄭民始。記事官柳孟養金勉柱李信祜。以次進伏訖。上曰。禁軍戎器之不備。誠極駭然。民始曰。所謂新備者。皆未堅固。其他諸具之待年限未修改者。不成貌樣。故俄者啓辭。詳細論啓矣。上曰。禁火諸具。亦爲點考乎。民始曰。亦爲點考矣。上曰。有何物乎。民始曰。只有一鉤金矣。命書傳敎曰。宿衛申飭之下。禁旅。最是宿衛親兵。則今日戎器點考時。特命除尋常看閱。而所謂戎器。不成貌樣。笠箭之種種改備者。猶尙如此。此監董將校之罪也。至於筒箇。雖有年限。豈於昨秋逆變以後。其可諉之年限。不爲修改乎。前後兵判。一倂從重推考。已拜相者。勿捧傳旨。禁火諸具。飭敎之下。尙不修備。但有一鉤金而已云。兵曹判書李徽之推考。入直禁軍今年條戎器監董將校。令兵曹從重決棍。除名堂上軍官之無用。居常痛駭。渠輩若有嚴畏之心。今日所爲。若是駭然乎。況左相昨秋筵奏之後。節目雖未頒布。各營焉敢視若弁髮乎。士夫軍官別軍職降屬者。行伍升差者外。令兵曹。一倂區別査汰。俄者不爲待令事知軍官。則視宿衛所之尋常不難知也。令本曹嚴棍。禁火諸具。卽令兵曹。一竝新備事。分付。又命書傳敎曰。事不早防。末弊難言。亦是爲渠輩之道也。濫竽之兆。不見可知。宜有定制。俾知堂上之尊。此後司卷領籤。凡有犯科。特敎處分。固無所不爲。而雖於本閣堂上郞廳之前。如有干罪之事。自本閣。從輕重決杖。或囚禁科治。醫譯出身也。司謁正官也。或於刑曹受杖。或命中官決笞。此古例也。依此定式。以尊本閣當上體貌事。分付奎章閣。又命書傳敎曰。漢學殿講純通居首副司果李謙彬。吏文製述三下居首朴長燮。各半熟馬一匹賜給。命退去。諸臣以次出。
정조 2년
戊戌十月十二日申時。上御誠正閣。坐直承旨入侍時。右副承旨李在學。假注書李百亨。記事官金勉柱李信祜。以次進伏訖。上命書大司憲李𡊠疏批後。上曰。將校決棍事。何爲而然邪。傳敎或誤書否。在學曰。傳敎則直書。而兵判誤知云矣。上以吏文製述漢學殿講時規避不進人員禁推傳旨。命書傳敎曰。衆所共知實病情勢元在外。勿論。更捧傳旨。仍命退。承史以次退出。
정조 2년
行都承旨洪國榮藥院直。行左承旨鄭民始坐。右承旨蔡弘履坐直。左副承旨徐有防坐。右副承旨李在學坐。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
徐有防啓曰。合辭方張之時。諫院無詣臺之員。事甚未安。呈告人員。倂卽牌招。何如。傳曰。允。
정조 2년
徐有防啓曰。啓覆日字。令日官推擇。則初覆今月二十二日。再覆二十七日。三覆三十日爲吉云。以此日擧行之意。分付該曹。何如。傳曰。允。
정조 2년
又啓曰。左邊捕盜大將李邦一。右邊捕盜大將李國賢。有稟達事。來詣請對矣。傳曰。入侍。
정조 2년
以正言安廷玹韓晩裕牌不進罷職傳旨。傳于徐有防曰。只推。
정조 2년
傳于尹塾曰。何時下敎。而尙不擧行。工曹郞廳惠民署郞廳。爲先拿處。該色書吏。令攸司科治。杖問以奏。
정조 2년
鄭民始。以扈衛別將。以大將意啓曰。別將李漢豊。以其身病。呈狀乞遞。今姑改差。何如。傳曰。允。
정조 2년
又以兵曹言啓曰。依傳敎。不爲待令事知軍官金喆勳李昌遠申碩徵趙漢商金宗孝朴萬齡等。各嚴棍十五度之意。敢啓。傳曰。知道。
정조 2년
又以兵曹言啓曰。閑散堂上軍官査汰中。昨夏以前差下者。勿論事。命下矣。金喆勳申碩徵金宗孝李洸等。俱是昨夏以前差下者。何以爲之。敢啓。傳曰。勿汰。
정조 2년
徐有防。以義禁府言啓曰。前正言徐郁修。前掌令魚錫齡。前縣令沈樂洙。前佐郞朴命球。權知承文院副正字安策柳誨沈達漢李星俊鄭景祚等禁推傳旨。及前持平李鼎運。前判官尹長烈。前典籍鄭履玉等禁推傳旨。啓下矣。徐郁修魚錫齡沈樂洙朴命球安策李鼎運等。竝卽拿囚。而柳誨。時在洪忠道瑞山地。沈達漢。時在恩津地。鄭景祚。時在忠州地。李星俊。時在京畿振威地。尹長烈。時在長湍地。鄭履玉。時在龍仁地云。依例發遣府羅將。竝拿來。何如。傳曰。允。待待命拿囚。
정조 2년
又以刑曹言啓曰。則監卞光珣。決笞放送事。口傳下敎矣。依下敎。卞光珣。決笞五十。放送之意。敢啓。傳曰。知道。
정조 2년
大司憲李𡊠啓曰。臣本以無似。猥叨言地。唯恐職事之或隳。恒切惶懼。向以本府前監察成鎭殷白文直囚事。致有喉院淸推諸臺之擧。監察之不有法例。恣意囚人。事未前聞。誠極駭妄。然不能檢飭。固是臺閣之責。則況臣忝居長席。其爲溺職之失。非比他僚。且喉院請推之啓。斷以矇然。勘以警責。尤不勝愧恧。而旣被論推。不得行公。例也。其何敢一刻晏然於臺次乎。間緣疏批未下。今始來避。益切悚惶。請命遞斥臣職。答曰。勿辭。亦勿退待。
정조 2년
徐有防啓曰。大司憲李𡊠。避嫌承批之後。不爲傳啓。直爲出去。事甚未安。推考警責。仍卽牌招。何如。傳曰。允。
정조 2년
戊戌十月十三日。記事官姜彙鈺。刑曹。殺獄罪人李千奉加刑啓目。傳曰。更加各別嚴刑得情爲良如敎。
정조 2년
刑曹。僞造御寶罪人金奉鎭加刑啓目。傳曰。除尋常更加各別嚴刑。期於得情爲良如敎。
정조 2년
刑曹。殺獄罪人李光點加刑啓目。傳曰。除尋常更加嚴刑。期於得情爲良如敎。
정조 2년
戊戌十月十三日辰時。上御誠正閣。都承旨入侍時。行都承旨洪國榮。記事官柳孟養徐龍輔鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。國榮曰。昨日別監逃走之事。關係紀綱。極涉痛駭矣。上曰。昨以微細之事。使之捉待。則肆然逃去。終不自首。近來掖屬之放恣無嚴。若是之甚。誠可駭痛矣。國榮曰。此等無賴之輩。各別嚴繩然後。可無後弊矣。上曰。禁旅何等體重。而器械全不成樣。多有執頉於點考之時。兵判若知宿衛之重。則豈敢若是疎虞乎。誠爲慨然。國榮曰。此是監董將校之不善看檢之致。兵判則雖或有不察之失。亦可謂公罪矣。上曰。禁火諸具造備事。傳敎申飭。業已多日。尙不造置云。各軍門擧行。何其慢忽也。國榮曰。傳敎之下。豈敢慢忽。而似未及造備之致矣。上曰。高山察訪之不爲罷黜事。曾已出擧條申飭。而今又如前狀罷。道臣事何其輕率也。國榮曰。旣有朝家飭敎。則固不當狀罷。而今此狀啓。似未照察之致矣。命退去。諸臣以次出。
정조 2년
戊戌十月十三日巳時。上御誠正閣。左承旨入侍時。行左承旨鄭民始。記事官柳孟養李信祜鄭東浚。以次進伏訖。上曰。昨日兵判事。極爲昏謬。棍其不當棍之人。何故而然也。民始曰。兵判錯看傳敎。如是擧行云矣。上曰。尙方針線婢減額事。何以爲定乎。民始曰。姑未商定矣。上曰。今若減元數下送。則必無還本鄕之理。予意則姑減元數。有闕勿補。甚好矣。民始曰。如是則甚便好矣。上曰。醫女及工曹婢。亦依此爲之無妨。民始曰。尙方若爲定式。則他司亦當變通矣。上曰。高山察訪罷狀。何爲捧納乎。民始曰。擧條申飭稍久。故政院未及思量。而遽然捧納云矣。命讀諸道狀啓。民始讀奏。命書判付。命退去。諸臣以次出。
정조 2년
戊戌十月十三日申時。上御熙政堂。左右捕將入侍時。左副承旨徐有防。徦注書李百亨。記事官李信祜鄭東浚。左捕將李邦一。右捕將李國賢。以次進伏訖。上命左右捕將進前。邦一國賢進伏。上曰。以何事請對乎。對曰。兩陵神御床褥偸去罪人。今始捕得。敢此來達矣。上曰。何處捉得。何廳捉之乎。對曰。捉於陵近處。而左右廳。倂力捕之矣。上曰。厥漢姓名。誰也。當初偸出。將欲何爲。亦已承款乎。對曰。朴三奉爲名漢。而以崇陵守護軍。見嫉於其時入番守僕。甘心其冒罪。至出凶計云。施威一問。箇箇直招矣。上曰。無據矣。前有似此事可據文跡否。國賢曰。先大王朝。有衣襨偸出者。而其時捕移刑曹。此足爲傍照矣。上曰。移送秋曹。可也。近來城闉間竊發之患。比比有之。兩廳各別申飭。對曰。臣等連爲申飭矣。仍命左右捕將先退。上以咸鏡監司高山察訪姜罷黜狀啓。命書傳敎曰。再昨冬重臣蔡濟恭。有出擧條定式者。朝家旣已依施。則外藩奉行之道。固當遵守。苟非貶罷罪罷。不得狀罷。而定式未逾數年。郵官亦不易他。有此病罷之狀。此細事而藩閫之不有朝令。實關後弊。咸鏡監司趙㻐。從重推考。此狀啓勿施。又命書傳敎曰。吏文製述設置之本意。在於肄其彀率。閑其體制也。昨年臨軒。特命書揭表奏文首尾於題板者。蓋欲始初製述。頒示來後之規也。今番試券表文首尾。或書或不書。豈是未會昨年復舊定式之意而然歟。此後吏文製述時。表奏文首尾具書進呈事知委。仍命退。承史以次退出。
정조 2년
徐有防啓曰。合辭方張之時。憲府無詣臺之員。事甚未安。除在外未肅拜呈告人員。倂卽牌招。何如。傳曰。允。
정조 2년
又啓曰。大司憲李𡊠牌不進。執義兪彦鏶。掌令金鍾厚在外。掌令李昌漢牌不進。持平柳誼宋銓牌不進。以監察茶時之意。敢啓。傳曰。知道。
정조 2년
傳于尹塾曰。右副承旨入侍。
정조 2년
傳于李在學曰。入侍承旨。馳詣宗廟奉審。祭官諸執事。摘奸以來。史官一員。馳詣景慕宮奉審。祭官諸執事。亦爲摘奸以來。
정조 2년
李在學。以尙衣提調洪國榮言啓曰。本院針線婢二十名內。二名有闕。一名有惡疾。三名無針才。故除案後。卽爲還送本邑。免貢婢九名內。四名在京。故還屬立役。五名。時在各其邑。刷還之際。貽弊不少。當此釐正之時。宜有査減之擧。發關各該道。使之還役於本邑本院。則以時存十八名使役。而二名有闕之代。姑爲勿補之意。敢啓。傳曰。知道。
정조 2년
又以惠民署提調李徽之言啓曰。本署醫女。本以七十名內。均役以後。減爲四十名。而其中老除病廢。還送本邑者爲九名。故隨其闕額。發關于各該邑。使之選上。而各該邑每每頉報。尙未充額矣。今因大臣所奏。元數更以三十名釐正。而未及選上九名。以勿爲起送之意。已爲發關于各該邑。此際一名。陞差內醫女。而其代還屬本署。則立役之數。爲三十一名。故方以有實病者頉給。以定三十名之額。而當初放還。皆是老除病廢者。則刷還一款。元無可論。至若收貢。則本署無此例之意。敢啓。無批答
정조 2년
又以惠民署提調李徽之言啓曰。本署醫女四十名內。三名有闕。三名今年正月老除。年滿的實。不爲擧論。三名今年八月。以病廢還送本邑矣。今聞尙留京中。病廢的實。發關本邑。使之促還立役。而九名有闕之代。前已發關選上矣。當此釐正之時。宜有査減之擧。勿爲起送之意。更爲知委於各該邑。以時存三十一名。使役之意。敢啓。傳曰。知道。
정조 2년
行都承旨洪國榮疏曰。伏以臣於獻納金東淵。請削鄭履煥上疏捧納承旨之啓。有所難安者。略暴事實焉。伊日在院諸僚。以鄭履煥之疏經稟當否。有所往復於臣。臣亦可之。今此臺臣之所陳。與本事太相矛盾。而勘律則乃譴削也。果有捧納之該房。臣不必替當較辨。而究其實跡。臣等無非該房也。惶恧之極。郵罰是竢。伏乞聖慈。特勘臣罪。以安私分焉。答曰。省疏具悉。疏事。在卿爲僚寀之義。似欲一暴。而此非留在心頭者。卿其安心焉。
정조 2년
行左承旨鄭民始。左副承旨徐有防聯名疏曰。伏以臣等於獻納金東淵。請削鄭履煥上疏捧納承旨之啓。有不勝瞿然者。略暴事實焉。向者鄭履煥。果以家僮。來呈一疏。故臣等議以爲直呈有禁令。不可許捧。而其疏。又與他循例疏章有異。則一塵乙覽。宜俟自上之處分。果留置院中。使伊日入侍承旨李鎭衡提稟。卽有入之之命矣。今此臺啓中宜先經稟。而循例許捧。視若尋常云者。何其乖舛之甚也。入之之敎。旣出於朝紙。則臺臣。宜無不見之理。而其所爲言。有若不知事實者然。誠莫曉其所以也。且旣無直爲捧納。則初無該房之可論。而臺臣。必欲强覓該房。則臣等同是喉司之臣。雖指臣等以該房。可也。後弊難防之責。一則臣等。二則臣等。其何敢晏然乎。玆敢相率陳章。徑出禁門。伏乞聖慈。亟降郵罰。以謝人言。以安私分焉。答曰。省疏具悉。此非初可撕捱之事。於卿等何有。勿辭察任。
정조 2년
戊戌十月十四日辰時。上御誠正閣。都承旨入侍時。行都承旨洪國榮。記事官柳孟養金勉柱鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。卿家致祭。何日爲之乎。國榮曰。旣有成命。故姑待臣伯父之還朝。將擇日爲之矣。上曰。卿之伯父。何間當入來乎。國榮曰。念後似當入來矣。上曰。尙方針線婢事。已爲商定乎。國榮曰。昨與二提調。有所相議。而未及定式矣。上曰。予意則有闕勿補。事甚便好矣。國榮曰。與其減額下送。莫若有闕勿補之爲好也。上曰。此雖小事。爲外方除一大弊。速爲商定。可也。命退去。諸臣以次出。
정조 2년
戊戌十月十四日申時。上御誠正閣。坐直承旨入侍時。右副承旨李在學。假注書李百亨。記事官李信祜鄭東浚。以次進伏訖。上命書行都承旨洪國榮疏批及行左承旨鄭民始。左副承旨徐有防聯名疏批及院啓批答。又命書傳敎曰。騎馬一匹立之。史官一員待命。又命書工曹惠民署掌務官放送判付。仍命退。承史以次退出。
정조 2년
行都承旨洪國榮藥院直。行左承旨鄭民始病。右承旨蔡弘履坐。左副承旨徐有防病。右副承旨李在學坐直。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
尹塾啓曰。合辭方張之時。憲府無詣臺之員。事甚未安。除在外傳旨未下外。大司憲李𡊠。牌招。何如。傳曰。允。
정조 2년
洪國榮啓曰。行左承旨鄭民始。左副承旨徐有防。今日不爲仕進。竝卽牌招。何如。傳曰。允。
정조 2년
尹塾啓曰。大司憲李𡊠牌不進。執義兪彦鏶在外。掌令金鍾厚在外。掌令李昌漢。持平柳誼宋銓傳旨未下。以監察茶時之意。敢啓。傳曰。知道。
정조 2년
以左副承旨徐有防牌不進罷職傳旨。傳于李在學曰。只推。
정조 2년
以十八日專經武臣殿講。取稟。傳于尹塾曰。爲之。
정조 2년
尹塾。以承文院官員。以都提調意啓曰。本院卽今見帶提調。無故人員甚少。使行時査對。無以推移備員。行議政府左參贊洪樂性。行議政府右參贊李重祜。行兵曹判書李徽之。吏曹判書洪樂純。工曹判書權噵。行副司直鄭光漢。兵曹參判徐有隣。行副司直李在協。刑曹參判徐浩修。行副司直吳載純。竝還差。行副司直鄭好仁。行副司直李衍祥。行承政院左承旨鄭民始。行副司直李普行。亦爲差下。使之察任。何如。傳曰。允。
정조 2년
又以備邊司言啓曰。今日本司坐起堂上進參。雖備三員。縣病亦多。事甚未安。應頉外。行左參贊洪樂性。行右參贊李重祜。行兵曹判書李徽之。行副司直鄭好仁。刑曹參判徐浩修。行副司直李普行。竝從重推考。令政院牌招。使之進參。何如。傳曰。允。
정조 2년
戊戌十月十五日辰時。上御誠正閣。都承旨入侍時。行都承旨洪國榮。記事官柳孟養李信祜鄭東浚。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨日臺諫事。何其妄率也。其日承旨。有到院之稟。故有入之之敎。而臺諫不知事狀。居然請罪承旨。良可怪矣。國榮曰。臺諫。似不知其間事狀。率爾論啓矣。上曰。左承旨右副承旨不爲入來乎。國榮曰。尙不入來矣。上曰。昨日卿之陳疏。頗過矣。國榮曰。臣雖在藥院。在院承旨。旣與臣相議經稟。則今於人言之來。臣豈獨不爲引嫌乎。一次陳章。斷不可已矣。上曰。似然矣。命退去。諸臣以次出。
정조 2년
戊戌十月十五日巳時。上御熙政堂。晝講入侍。詣臺臺臣同爲入侍時。同知事鄭光漢。特進官金華鎭。參贊官蔡弘履。侍讀官李鼎揆。檢討官曺遠振。獻納金東淵。假注書李百亨。記事官李信祜鄭東浚。凝善君爔。行副護軍李邦一。以次進伏訖。上讀前受泰伯篇。自子曰泰伯其可謂至德也已矣。止君子篤於事親則民興於仁訖。鼎揆起伏讀下章。自曾子有疾。止曾子曰可以托六尺之孤。上又讀新受音訖。鼎揆曰。孝莫孝於曾子也。孟子曰。惰其四肢。不顧父母之養。一不孝也。而曾子全而歸之。則保其身體矣。朱子曰。一念之差。悖理傷道。則虧於孝矣。曾子以大夫之簀。華而晥而易之。則不虧德行。而曾子之孝全矣。人君之孝則有大焉。踐位行禮。善繼善述。是人君之孝也。聖孝出天。有非臣等之所敢仰勉。而但一念有差。聖孝易虧。必以戰兢臨履四字加意。是臣之望也。上命下番爲文義。遠振曰。上番已陳。別無仰達矣。上曰。同知事特進官。文義爲之。光漢曰。以能問於不能。以多問於寡。便是不恥下問之義。爲人上者。若從事於斯。則智益明德益廣。而其效無窮矣。華鎭曰。臣昔於景賢堂入侍。有仰瞻座右所揭者。而至今欽歎于中。殿下亦以戒謹恐懼四字加勉。是臣區區之望也。上曰。文義好矣。上曰。曾子之啓手足出於全而歸之之意。則身體髮膚。皆可言之。而只言手足何也。鼎揆曰。言手足。則全體自在於不言之中矣。上曰。曾子亦聖人也。孝於親至矣盡矣。而孟子曰。事親若曾子者。可也。所謂可者。僅可之辭。非十分地頭語。則孟子。以可字言之者何哉。鼎揆曰。人子之事親以孝。當然之事。且無盡其分之時矣。謂之可也者。以此矣。上曰。以曾子之聖。宜無不得其正之事矣。及其病革之時。執燭童子。再言華而晥大夫之簀。然後始易之。若無童子之言。將不知易簀。而使曾子。幾或有不得其正處。其可乎哉。此簀之所從來。曾子常時知之邪。抑不之知邪。鼎揆曰。常時若知之。豈有藉是簀之理。曾子必不知也。上曰。容貌顔色辭氣。此三者皆相近。而容貌則謂之斯遠暴慢矣。顔色則謂之斯近信矣。辭氣則謂之斯遠鄙倍矣。相近之中。謂之者各異何也。且氣之發見。無形體之可言。若主氣而言之。或曰舒曰縮。可也。曰鄙倍則似不襯着矣。鼎揆曰。三者固皆相近。而下段分而言之者。必有淺深之可言。而章註。亦無此等辨說矣。至於鄙倍二字。似專主辭字上而發耳。若以氣言之。果不襯着矣。上曰。以能問於不能。以多問於寡。有若無實若虛。犯而不校五者。傳文約禮之工。有可以屬看乎。遠振曰。上二段。似屬博文。下三節。似屬約禮矣。上曰。何謂分屬。遠振曰。能而問於不能。多而問於寡。則所知者博。此博學以文之意也。有亦若無。實亦若虛。犯亦不校。則所守者約。此約之以禮之意也。上曰。可以托六尺之孤。可以寄百里之命者。旣曰六尺之孤可托。則其人賢也。又曰百里之命可寄。則其國小也。以此觀之。若千里之國。天下之大。其人不能爲歟。鼎揆曰。若此之人。雖天下。豈不可爲也。光漢曰。聖學高明。實無群下之所加仰勉。而第臨御以後。講筵頗似稀闊。先王朝末年。亦不輟日三之講。古人曰。欲法堯舜。當法祖宗。必以先王之心爲心。頻開講討。溫故而知新。則聖學。益臻於極至之處矣。今臣行將出疆。及登筵席。倍切慻慻之忱。敢此仰達矣。上曰。卿言善哉。非不欲頻講。而或有多事之時。且以今日見之。有似浮文。自爾間闊矣。今卿言果好。豈不留念。上命臺臣進前。東淵進伏曰。臣性愚識陋。本不合於言地。根孤★★豈宜觸其凶焰。而鄭履煥。以附麗龜柱之人。身在削黜之中。全無畏忌之念。冒進一疏。張皇爲說。外若爲自已引罪。而內實爲龜柱稱道。黨惡之心。去而罔悛。蔑法之習。益復無嚴。至於該房承宣之循例捧疏。有損紀綱。亦關後弊。若此不已。則雖在島棘之中者。將欲爲自明之擧。其可曰國有法乎。臣愚憤所激。倂此論列。而及承聖批。不賜允許。至以構人爽實爲敎。臣於是★然悚恧。無地自容。臣從下土來。伊時事實。未得其詳。今奉聖諭。且見諸承旨陳疏。經稟委折。臣雖得知。而若所謂入之之敎。出於朝綱者。臣未得見。誠不勝訝惑。而當初捧留院中。自有其人。則不可無責。臣豈有一毫構人之意。而只緣人微言輕。不能見孚於君父。昨夜批下。更鼓已深。引避見格。今始來避。所失尤大。臣何敢抗顔仍冒於臺次乎。請亟命遞斥臣職。上曰。依啓。出擧條東淵退出。上謂諸臣曰。鄭履煥事。卿等皆知之乎。不知人賢否矣。旣以自新爲名。則滌用無妨。乙亥亦有搢紳疏矣。昨日事。是何等景色。卽今承旨。皆謂之耶。弘履曰。伊時捧留承旨謂之矣。上命退。諸臣以次退出。
정조 2년
行都承旨洪國榮藥院直。行左承旨鄭民始傳旨未下。右承旨蔡弘履坐。左副承旨徐有防傳旨未下。右副承旨李在學坐直。同副承旨尹塾坐直。注書柳孟養藥院直一員未差。假注書李百亨仕直。事變假注書張至顯仕。
정조 2년
藥房都提調徐命善。提調具允鈺。右承旨蔡弘履啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。慈殿宮氣候一樣。待下敎日。入侍宜矣。王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 2년
尹塾啓曰。正言李泰永。旣在闕中。不爲肅謝。直爲出去。事甚未安。推考警責。何如。傳曰。允。
정조 2년
又啓曰。大司憲李𡊠呈辭。執義兪彦鏶。掌令金鍾厚在外。掌令李昌漢。持平柳誼宋銓。傳旨未下。以監察茶時之意。敢啓。傳曰。知道。
정조 2년
傳于蔡弘履曰。同副承旨入侍。
정조 2년
傳于尹塾曰。高山察訪姜。冒犯定式。屢呈辭狀。道臣旣被重推。不可仍置。罷職。
정조 2년
又傳于曰。政命之下。若是遲延。雖甚未安。三銓伊時承宣云。其違牌。固無怪矣。只推。吏曹參判有闕。代刑曹參判徐浩修除授。先開政。後謝恩。
정조 2년
以左副承旨徐有防牌不進罷職傳旨。傳于尹塾曰。只推。
정조 2년
有政。吏批。判書洪樂純在外。參判徐浩修進。參議李義翊牌不進。右副承旨李在學進。啓曰。判書洪樂純在外。參議李義翊牌招不進。小臣獨政未安。何以爲之。敢稟。傳曰。仍爲之。
정조 2년
又啓曰。臺諫及玉堂多窠。今當差出。而擬望之人乏少。外任竝擬。何如。傳曰。允。以李度默爲司諫。鄭一祥爲刑曹參判。尹弼秉爲掌令。李延伋朴聖泰爲持平。吳大益爲獻納。尹行元李泰永爲正言。宋煥億金憙爲副校理。黄昇源爲修撰。吳載純爲大司成。洪樂純爲同經筵。洪樂純爲同成均。金光鉉爲禮曹佐郞。兪漢鼎爲濟用判官。張濩爲典獄主簿。具綜爲祥原郡守。洪履健爲黃山察訪。宋銓爲高山察訪。
정조 2년
兵批。判書李徽之病。參判徐有隣入直進。參議李秉模在外。參知宋煥喆病。同副承旨尹塾進。副護軍柳爀沈李昌漢。副司直李鎭衡。尹冕東洪檢申應顯李養鼎南鶴聞金東淵宋銓柳誼金魯淳。副司果鄭志儉韓晩裕安廷玹。以李彝恒同知單付。李養謙僉知單付。
정조 2년
李在學。以禮曹言啓曰。昭寧園守奉官所報。今望日焚香時奉審。則丁字閣北神門塗紙裂破。乬鎖開解。神御床寢褥不在云。事極萬萬驚駭。神御床寢褥之新備改排。窓戶之改塗。令該曹。卽爲擧行。當日入直官員及守僕等。俱有不謹守直之罪。亦令該府該曹處之。偸竊人。令左右捕廳。別樣跟捕。刻期促得之意。竝分付。何如。傳曰。允。園官待結末處之。卽令捕廳。刻期跟捕。
정조 2년
尹塾。以內醫院官員。以都提調提調副提調意言啓曰。燕貿唐藥材中。不緊材料。姑爲權減。藥價米。亦爲減數。別單書入之意。敢啓。傳曰。知道。
정조 2년
又以刑曹言啓曰。罪人朴三奉。不待時處斬事。判下矣。所當卽爲行刑。而今日適値月食齋戒。待明朝擧行之意。敢啓。傳曰。知道。